नई दिल्ली: अंतर्राष्ट्रीय स्तर पर ख्याति प्राप्त दिग्गज अभिनेता कबीर बेदी ने सेंसर बोर्ड के खिलाफ नाराजगी जाहिर करते हुए गुरुवार को कहा कि बोर्ड भारत की छवि खराब कर रहा है और सेंसर बोर्ड के अध्यक्ष पहलाज निहलानी को त्रासदी की संज्ञा दी. कबीर ने गुरुवार को ट्विटर पर एक अन्य ट्विटर उपयोगकर्ता द्वारा शेयर किए गए अमर्त्य सेन पर बने वृत्तचित्र को सेंसर बोर्ड की मंजूरी न दिए जाने से संबंधित खबर का लिंक शेयर किया है. कबीर बेदी ने इस लिंक को शेयर करते हुए प्रधानमंत्री कार्यालय को भी टैग किया है और लिखा है, "सेंसर बोर्ड को समझ नहीं आ रहा कि वह अपनी मूर्खतापूर्ण मांगों के चलते भारत की छवि को कितना नुकसान पहुंचा रहा है. पहलाज निहलानी एक त्रासदी हैं."